**Cluster 5** er en mutert variant av SARS-CoV-2-virus som kan føre til sykdommen covid-19. Virusvarianten ble oppdaget i Region Nordjylland i Danmark, og menes å være spredt fra mink til mennesker via minkfarmer. Den 4. november 2020 ble det meddelt at alle mink i Danmark skulle avlives for å forhindre mulig spredning av denne mutasjonen, og at det ble innført en lockdown og reisebegrensninger i syv nordjyske kommuner for å hindre spredning. Det skjedde fordi en spredning ville kunne kompromittere nasjonale eller internasjonale reaksjoner på covid-19-pandemien. Beslutningen medførte en varig stans i minkproduksjon i Danmark og i den forbindelse stilte en rekke danske og utenlandske eksperter spørsmål ved belegget for beslutningen, blant annet fordi cluster 5 ikke var blitt konstatert siden september 2020 og med stor sannsynlighet derfor skulle ha dødd ut naturlig.

I Danmark var det inntil 5. november 2020 funnet fem varianter av SARS-CoV-2 i mink. Statens Serum Institut (SSI) hadde navngitt dem som cluster 1-5. Blant disse variantene var det konstatert syv forskjellige mutasjoner i virusets såkalte spikeprotein på overflaten. Det har vært endringer i aminosyrene H69del/V70del, Y453F, I692V og M1229I.

WHO sendte ut en erklæring om SARS-CoV-2-variantene den 6. november.

Den 19. november ble det opplyst av det danske Sundheds- og Ældreministeriet at det ikke var funnet tilfeller av cluster 5 ved gensekvensering av positive COVID-19-prøver siden 15. september, og at Statens Seruminstitut derfor vurderte at cluster 5 med stor sannsynlighet var utdødd.

Bakgrunn
--------

Danmark var den største produsenten av minkpels i verden, med en års-populasjon på 17 millioner individer, herav godt 20% til avl. Mink er blant de dyr som kan infiseres med koronavirus. Overførsel av viruset fra mink til mennesker ble først dokumentert i Nederland ved genetisk sporing, noe som fikk Nederlands regjering til å fremskynde et forbud mot minkoppdrett til utgangen av 2020, noe som ellers var planlagt til å skje i 2024. Det amerikanske landbruksministerium (USDA) bekreftet også at tilfeller av mink infisert med COVID-19 er dokumentert i Utah i august 2020.

Tidslinje
---------

Ukene 24 til 27 (8. juni til 5. juli 2020) var det utbrudd av COVID-smitte på tre minkfarmer i Nordjylland, og mink ble avlivet. Fra 10. august skjedde ytterligere smitte blant mink, og rundt halvparten av smittede mennesker i Nordjylland ble antatt smittet indirekte fra mink. Isolasjons- og fritestingsstrategi ble forsøkt, hvorpå en avlivningsstrategi ble vedtatt og iverksatt. Også minkbesetninger i Vejle og Esbjerg kommuner ble smittet, formentlig fra mennesker, ikke øvrige minkfarmer.

Den 2. november 2020 var det trass i smittebegrensning konstatert COVID-smitte på 191 minkfarmer (herav 168 i Region Nordjylland) som ble betraktet som virusreservoarer. Syv forskjellige virusvarianter særlig for mink ble konstatert, den såkalte «minkvariant». Den 3. november 2020 utsendte Statens Serum Institut en risikovurdering om fortsatt minkavl. Her ble minkvarianten vurdert å være mindre mottagelig for vaksine, og at smittespredning av nye varianter (fra enten en stor minkpopulasjon eller en redusert avlspopulasjon) kunne gjenta seg senere trass i initial bekjempelse. Konklusjonen var at fortsatt minkavl innebar en risiko for folkehelsen.

Den 4. november 2020 erklærte Danmarks statsminister Mette Frederiksen at muterte koronavirus ble overført fra mink til mennesker, primært fra minkfarmer i Region Nordjylland. En rapport fra SSI viste at det hadde vært minst 12 humane infeksjoner med mutasjonen cluster 5, og dens antistoffrespons var svak. Opprinnelig ble det antatt at 11 av tilfellene var fra Nordjylland og et enkelt på Sjælland uten forbindelse til Nordjylland, men dette ble senere korrigert til at samtlige tilfeller var fra Nordjylland. Mens instituttet sa at mutasjonen ikke syntes å være farligere enn andre koronavirus, advarte Kåre Mølbak og Tyra Grove Krause fra SSI om at mutasjonen sannsynligvis ikke ville reagere på de COVID-19-vaksiner som i var under utvikling grunnet endringer i det såkalte «spike protein» på virus i mink.

Som en forebyggende foranstaltning meddelte Frederiksen at landet allerede var i gang med avlive all mink i Danmark – så mange som 17 millioner. For å forhindre større spredning av mutasjonen ble det meddelt 5. november at det ville bli gjennomført en lockdown og bevegelsesrestriksjoner i de nordjyske kommuner Brønderslev, Frederikshavn, Hjørring, Jammerbugt, Læsø, Thisted og Vesthimmerland med virkning fra 6. november, som skulle vare minst til 3. desember. Alle kulturinstitusjoner, kinoer, teatre, sports- og fritidsanlegg og spisesteder ble stengt, og reiser inn eller ut av kommunene for annet enn kritiske arbeidsfunksjoner eller andre uoppsettelige ærend kraftig frarådet. Offentlig transport ble suspendert 9. november.

Også 6. november offentliggjorde WHO en erklæring om SARS-CoV-2-variantene forbundet med oppdrettede mink i Danmark med særlig henvisning til cluster 5. Den forklarte at dette cluster har en kombinasjon av mutasjoner som ikke tidligere var blitt observert. Varianten hadde moderat nedsatt følsomhet overfor nøytraliserende antistoffer, men ytterligere undersøkelser ville være nødvendige for å forstå implikasjoner med hensyn til diagnostikk, terapi og vaksiner.

Den 7. november uttalte en rekke eksperter at det var en overreaksjon å avlive all dansk mink, da det ikke var noe ved de danske funnene som skilte seg fra utbrudd og mutasjoner i andre land der det var minkoppdrett. Samtidig kom det frem at cluster 5 ikke var konstatert siden september 2020 og derfor med stor sannsynlighet var utdødd naturlig. Andre eksperter støttet avlivningen, idet minkfarmer etter deres vurdering hadde vist seg å utgjøre en helserisiko som potensielt reservoar for nye mutasjoner.

Den 8. november ble det offentliggjort at regjeringen ikke hadde hjemmel til beslutningen om å kreve sunne mink avlivet, idet myndighetene ikke hadde lovlig adgang til minkfarmer uten smittede besetninger. Regjeringen søkte derfor å få Folketinget til å vedta en hastelov som skulle gjøre resterende avlivning mulig.

Internasjonale reaksjoner
-------------------------

Den 6. november meddelte Storbritannia at alle reisende som vendte tilbake fra Danmark ville bli fjernet fra en hviteliste for dets COVID-19-reisebegrensninger. De som kom inn i landet inklusive tilbakevendende reisende, ble forpliktet til å isolere seg selv i 14 dager.

Den 7. november forbød de britiske myndigheter videre med øyeblikkelig virkning innreise i landet for ikke-britiske statsborgere som kom fra Danmark. Britiske borgere kunne vende tilbake, forutsatt at de ble isolert med alle medlemmer av husstanden i 14 dager. Forbudet skulle revideres etter en uke.

Se også
-------

* Variant 501.V2 — en mutasjon av SARS-CoV-2 som ble oppdaget i Sør-Afrika.
* N439K — en mutasjon av SARS-CoV-2 som ble oppdaget i Skottland.
* Lineage P.1 - en mutasjon av SARS-CoV-2 som ble oppdaget i Japan hos innreisende fra Brasil.
* Lineage B.1.1.7 (VOC-202012/01) — en mutasjon av SARS-CoV-2 som ble oppdaget i England.

Referanser
----------

1. 1 2  «Avler og udstyrsproducent: Minkproduktion i Danmark kommer ikke igen». *Watch Medier* **(dansk)**. 5. november 2020. Besøkt 6. januar 2021.
2. 1 2  Birk, Christian (7. november 2020). «Hvorfor skal millioner af danske mink aflives, spørger internationale topforskere nu: »Idiotisk«». *Berlingske.dk* **(dansk)**. Besøkt 6. januar 2021.
3. 1 2 3  «Mutationer i minkvirus» **(dansk)**. Statens Serum Institut. Besøkt 7. november 2020.
4. 1 2  «WHO | SARS-CoV-2 mink-associated variant strain – Denmark». *WHO*. Besøkt 6. januar 2021.
5. ↑  «Denmark to cull up to 17m mink blamed for coronavirus mutation». *Financial Times* **(engelsk)**. 4. november 2020.
6. 1 2 3 4 5  «Risikovurdering af human sundhed ved fortsat minkavl\_03112020». *web.archive.org*. Statens Serum Institut via Wayback Machine. 6. november 2020. Archived from the original on 6. november 2020. Besøkt 6. januar 2021. CS1-vedlikehold: Uheldig URL (link)
7. ↑  Huang, Pien. «Dutch Minks Contract COVID-19 — And Appear To Infect Humans». *"All Things Considered"* **(engelsk)**. National Public Radio, Inc. Besøkt 7. november 2020.
8. ↑  «Not fur sale: COVID-19 brings Dutch mink farming to an end». *The Economist* **(engelsk)**. The Economist Newspaper Limited.
9. ↑  Cahan, Eli (18. august 2020). «COVID-19 hits U.S. mink farms after ripping through Europe». *Science* **(engelsk)**. American Association for the Advancement of Science. Besøkt 7. november 2020.
10. ↑  «Bilag 1 Udvikling i SARS-CoV-2 smitte blandt mennesker som følge af smittede minkfarme 03112020 1 / 10». *web.archive.org*. Statens Serum Institut via Wayback Machine. 10. november 2020. Arkivert fra originalen 10. november 2020. Besøkt 6. januar 2021.
11. ↑  Gorman, James (4. november 2020). «Denmark Will Kill All Farmed Mink, Citing Coronavirus Infections». *The New York Times* **(engelsk)**. ISSN 0362-4331. Besøkt 7. november 2020.
12. ↑  «Denmark to cull up to 17 million mink amid coronavirus fears». *BBC News* **(engelsk)**. 5. november 2020. Besøkt 7. november 2020.
13. ↑  Barrett, Michael (5. november 2020). «How serious is Denmark's mink coronavirus mutation and outbreak?» **(engelsk)**. The Local DK. Besøkt 7. november 2020.
14. ↑  «Coronavirus: Denmark imposes lockdowns amid mink covid fears». *BBC News* **(engelsk)**. 6. november 2020. Besøkt 7. november 2020.
15. ↑  Fjordbak, Emma (5. november 2020). «Her er de nye restriktioner i Nordjylland» **(dansk)**. TV2. Besøkt 7. november 2020.
16. ↑  «WHO | SARS-CoV-2 mink-associated variant strain – Denmark». *WHO* **(engelsk)**.
17. ↑  Birk, Christian; Pedersen, Flemming Steen; Dam, Philip Sune (6. november 2020). «Minkmutation, der har ført til masseaflivninger og stor nedlukning, er med stor sandsynlighed allerede uddød: »Jeg vil vurdere, at den sagtens kan være forsvundet«» **(dansk)**. Besøkt 6. januar 2021.
18. ↑  Aagaard, Lars Henrik (8. november 2020). «Gen-detektiven analyserer den danske »minkvirus«: Her er den forbløffende historie om Cluster 5» **(dansk)**. Besøkt 6. januar 2021.
19. ↑  «Overblik: Få de videnskabelige fakta om den omstridte mink-mutation cluster 5». *web.archive.org*. 14. november 2020. Archived from the original on 14. november 2020. Besøkt 6. januar 2021. CS1-vedlikehold: Uheldig URL (link)
20. ↑  McGhie, Steffen; Türker, Selin (8. november 2020). «Regeringen vil slå alle landets mink ned, men har endnu ikke lovgivningen på plads» **(dansk)**. Besøkt 6. januar 2021.
21. ↑  «Covid: Denmark removed from UK's travel corridor list» **(engelsk)**. BBC. 6. november 2020. Besøkt 7. november 2020.
22. ↑  «Coronavirus: UK bans Denmark visitors over mink Covid-19 fears» **(engelsk)**. BBC. Besøkt 7. november 2020.

Eksterne lenker
---------------

* *Overblik: Få de videnskabelige fakta om den omstridte mink-mutation cluster 5* 13. november 2020, lest 14. november 2020, Videnskab.dk